แม่สะเรียง ฝนตกตลอดทั้งคืน ดินสไลด์ น้ำระบายไม่ทัน ท่วมบ้านเรือนประชาชน
เกิดฝนตกหนักในพื้นที่อำเภอแม่สะเรียง จังหวัดแม่ฮ่องสอน เจ้าหน้าที่บูรณาการความร่วมมือ ทั้งชุดปฏิบัติการบรรเทาสาธารณภัย เจ้าหน้าที่หน่วยเฉพาะกิจกรมทหารพรานที่ 36 ฝ่ายปกครอง อำเภอแม่สะเรียง และเจ้าหน้าที่งานป้องกันและบรรเทาสาธารณภัย เทศบาลตำบลแม่สะเรียง ให้การช่วยเหลือประชาชนในพื้นที่ จำนวน  2 จุด จุดที่ 1 บริเวณเส้นทางเข้า-ออก บ้านของนายศักดิ์ดา เชื้อสมเกียรติ ประชาชนในพื้นที่บ้านโป่งดอยช้าง ตำบลบ้านกาศ อำเภอแม่สะเรียง จังหวัดแม่ฮ่องสอน เกิดเหตุดินสไลด์ลงมาทับเส้นทางไม่สามารถสัญจรเข้า-ออกบ้านได้ เหตุการณ์นี้ไม่มีผู้บาดเจ็บ หรือเสียชีวิต ไม่มีทรัพย์สินได้รับความเสียหายแต่อย่างใด จุดที่ 2 บริเวณถนนหลังที่ทำการ อบต.บ้านกาศ ตำบลบ้านกาศ อำเภอแม่สะเรียง  จังหวัดแม่ฮ่องสอน เกิดเหตุน้ำระบายไม่ทันทำให้เอ่อล้นท่วมถนนและบ้านเรือนประชาชนบางส่วน ประกอบกับน้ำพัดพาก้อนหินและดินไหลลงมากองบนถนนสายดังกล่าว เจ้าหน้าที่หลายฝ่ายร่วมกันขุดตักดินและนำรถแทรกเตอร์มาเปิดเส้นทางดังกล่าว ปัจจุบันสถานการณ์เข้าสู่ภาวะปกติเรียบร้อยแล้ว